**REPUBLIKA HRVATSKA**

**ISTARSKA ŽUPANIJA**

**GRAD BUJE-BUIE**

**GRADONAČELNIK**

Klasa: 360-01/17-01/01

Ur broj: 2105/01-01/01-17-3

Buje, 06. ožujka 2017. godine

Grad Buje-Buie dana 06. ožujka 2017. godine, raspisuje sljedeći:

**JAVNI NATJEČAJ**

**ZA SUFINANCIRANJE PROJEKATA POVEĆANJA ENERGETSKE UČINKOVITOSTI U VIŠESTAMBENIM ZGRADAMA NA PODRUČJU GRADA BUJE-BUIE**

1. **PREDMET JAVNOG NATJEČAJA**

**Članak 1.**

Predmet Javnog natječaja je prikupljanje prijava za sudjelovanje u sufinanciranju projekata povećanja energetske učinkovitosti u višestambenim zgradama na području Grada Buje-Buie u 2017. godini.

Ukupna raspoloživa sredstva za sufinanciranje projekata povećanja energetske učinkovitosti u višestambenim zgradama iznose 250.000,00 kuna (dvijestopedesettisućakuna).

Višestambena zgrada je svaka zgrada u kojoj se najmanje 66% korisne površine zgrade koristi za stanovanje, koja ima tri ili više stambenih jedinica, kojom upravlja upravitelj zgrade i koju čini jedna dilatacija (ulaz).

Iznos sufinanciranja projekta povećanja energetske učinkovitosti za jednu višestambenu zgradu ovisi o broju prihvatljivih prijava i udjela procijenjene investicije pojedine zgrade, maksimalno do 30% investicije obnove.

Predmet ovog Javnog natječaja nisu višestambene zgrade:

* čija je izgradnja u tijeku i
* one za koje je pokrenut postupak legalizacije sukladno odredbama Zakona o postupanju s nezakonito izgrađenim zgradama (NN 86/12, 143/13) - sve do okončanja postupka
1. **PRIHVATLJIVI PRIJAVITELJI**

**Članak 2.**

Prihvatljivi prijavitelji u sklopu ovog Javnog natječaja su:

1. Ovlašteni predstavnik suvlasnika zgrade (predstavnik suvlasnika) u ime i za račun suvlasnika višestambene zgrade (u daljnjem tekstu: Prijavitelj) ili
2. Upravitelj zgrade u ime i za račun suvlasnika višestambene zgrade ( u daljnjem tekstu: Prijavitelj)

Uvjeti kojima Prijavitelj na Javni natječaj mora udovoljiti su sljedeći:

1. Predmet projektnog prijedloga mora biti/je energetska obnova višestambene zgrade koja će rezultirati uštedom energije za grijanje/hlađenje na godišnjoj razini (kWh/god) od najmanje 50% u odnosu na godišnju potrošnju energije za grijanje/hlađenje prije provedbe projekta (Qн,nd); dokazuje se dostavom projekta
2. Prijavitelj je priložio Izvješće o energetskom pregledu zgrade, kao i važeći energetski certifikat ne stariji od 13. studenog 2012. godine; dokazuje se uvidom u projektni prijedlog
3. Prijavitelj je priložio glavni projekt energetske obnove višestambene zgrade ne stariji od 01.srpnja 2013. godine; dokazuje se uvidom u projektni prijedlog
4. Prijavitelj se obvezao provesti energetski pregled zgrade nakon dovršetka energetske obnove zgrade te se obvezao priložiti Izvješće o energetskom pregledu i energetski certifikat nakon izrade završnog izvješća nadzornog inženjera, a prije slanja završnog izvješća o provedbi projekta; dokazuje se Izjavom Prijavitelja (Prilog 1)
5. Prijavitelj je priložio zadnji važeći akt koji dokazuje da je višestambena zgrada koja je predmet energetske obnove postojeća; dokazuje se dostavom akta o gradnji sukladno Zakonu o gradnji (NN 153/13)
6. Predmet projektnog prijedloga je višestambena zgrada koja nije upisana u Registar kulturnih dobara u Republici Hrvatskoj kao pojedinačno zaštićeno nepokretno kulturno dobro; dokazuje se Izjavom Prijavitelja (Prilog 2)
7. predmet projektnog prijedloga je višestambena zgrada u kojoj je najmanje 66% korisne površine zgrade koristi za stanovanje, u trenutku podnošenja projektnog prijedloga; dokazuje se Ažuriranim popisom suvlasnika (Prilog 3)
8. natpolovična većina suvlasnika zgrade (koja se računa i po suvlasničkim dijelovima i po broju suvlasnika) je suglasna s obavljanjem radova energetske obnove višestambene zgrade; dokazuje se Odlukom o sklapanju ugovora o energetskoj obnovi višestambene zgrade (Prilog 4)
9. predstavnik suvlasnika je od strane suvlasnika ovlašten za zastupanje, a upravitelj zgrade je od strane suvlasnika ovlašten za upravljanje zgradom; dokazuje se Međuvlasničkim ugovorom i Ugovorom o upravljanju zgradom
10. da nema nepodmirenih dugovanja prema Gradu od strane Podnositelja prijave i (su)vlasnika višestambene zgrade koji su suglasni sa obnovom; dokazuje se Izjavom Prijavitelja i suvlasnika višestambene zgrade koji su suglasni sa obnovom (Prilog 5)
11. spremnost ulaganja predviđenih vlastitih sredstava u određenom postotku za provedbu Projekta za koji se podnosi prijava, te prihvaćanje općih uvjeta ovog Javnog natječaja; dokazuje se Izjavom Prijavitelja (Prilog 6)
12. da subvencionirani iznos od strane Grada ne prelazi 30% investicije obnove; dokazuje se Izjavom Prijavitelja (Prilog 7)
13. cjelokupni iznos subvencioniranih sredstava Prijavitelj je obvezan utrošiti na obnovu; dokazuje se Izjavom Prijavitelja (Prilog 8)
14. u narednih 5 (pet) godina podatke o potrošnji svih energenata Prijavitelj će dostavljati Gradu na mjesečnoj razini; dokazuje se Izjavom Prijavitelja (Prilog 9)
15. Izjava Prijavitelja da projektnim prijedlogom, odnosno provedbom istog neće doći do promjene vanjske vizure višestambene zgrade (primjerice boja fasade, boja krovnog pokrova) u odnosu na stanje prije početka obnove (Prilog 10)
16. **PRIHVATLJIVE PROJEKTNE AKTIVNOSTI**

**Članak 3.**

Prihvatljive aktivnosti koje se mogu financirati u okviru ovog Javnog natječaja su:

Obnova ovojnice zgrade - povećanje toplinske zaštite ovojnice kojom se dodaju, obnavljaju ili zamjenjuju dijelovi zgrade koji su dio omotača grijanog ili hlađenog dijela zgrade kao što su prozori vrata, prozirni elementi pročelja, toplinska izolacija podova, zidova, stropova, ravnih, kosih i zaobljenih krovova, pokrova i hidroizolacija.

Pod prihvatljivim aktivnostima podrazumijevaju se troškovi nabave materijala i izvođenja radova koji svojom namjenom i funkcijom doprinose povećanju energetske učinkovitosti, a nastali su nakon datuma objave ovog Javnog natječaja, ali i uz uvjet provjere početnih/zatečenih/završnih stanja terenskim pregledima.

1. **PRIHVATLJIVA KATEGORIJA IZDATAKA**

**Članak 4.**

Sljedeća kategorija izdataka smatra se prihvatljivom:

* trošak nabave materijala i izvođenja radova energetske obnove višestambene zgrade
1. **OBVEZNA DOKUMENTACIJA**

**Članak 5.**

Prijavitelj na ovaj Javni natječaj mora priložiti:

1. Potpisani i cjelovito popunjeni Prijavni obrazac, u izvorniku i na cd-u
2. Vlasnički list, ne stariji od 60 dana, u izvorniku ili preslici, i na cd-u
3. Preslik osobne iskaznice (fizička osoba) ili Izvadak iz sudskog ili obrtnog registra upravitelja zgrade (pravna osoba); u preslici i na cd-u
4. Uvjerenje da se protiv osobe ovlaštene za zastupanje Priiavitelja ne vodi kazneni postupak; ne starije od 60 dana; u preslici i na cd-u
5. Međuvlasnički ugovor; u preslici i na cd-u
6. Ugovor o upravljanju zgradom; u preslici i na cd-u
7. Izvješće o energetskom pregledu zgrade i važeći energetski certifikat, ne stariji od 13.studenog 2012. godine; na cd-u
8. Glavni projekt energetske obnove višestambene zgrade ne stariji od 01.srpnja 2013. godine; na cd-u
9. zadnji važeći akt kojim dokazuje da je višestambena zgrada koja je predmet energetske obnove postojeća (sukladno Zakonu o gradnji NN 153/13); u preslici i na cd-u
10. Izjava Prijavitelja kojom se isti obvezao provesti energetski pregled zgrade nakon dovršetka energetske obnove zgrade te se obvezao priložiti Izvješće o energetskom pregledu i energetski certifikat nakon izrade završnog izvješća nadzornog inženjera, a prije slanja završnog izvješća o provedbi projekta; u izvorniku i na cd-u
11. Izjava Prijavitelja da je predmet projektnog prijedloga višestambena zgrada koja nije upisana u Registar kulturnih dobara u Republici Hrvatskoj kao pojedinačno zaštićeno nepokretno kulturno dobro; u izvorniku i na cd-u
12. Ažurirani popis suvlasnika iz kojeg je razvidno da je predmet projektnog prijedloga višestambena zgrada u kojoj je najmanje 66% korisne površine zgrade koristi za stanovanje, u trenutku podnošenja projektnog prijedloga; u izvorniku i na cd-u
13. Odluka o sklapanju ugovora o energetskoj obnovi višestambene zgrade; u izvorniku i na cd-u
14. Izjava da nema nepodmirenih dugovanja prema Gradu od strane Prijavitelja i (su)vlasnika višestambene zgrade koji su suglasni sa obnovom; u izvorniku i na cd-u
15. Izjava Prijavitelja da je spreman sve troškove realizacije prijavljenih mjera prema Prijavi/Projektnom prijedlogu u dijelu koji se ne financira iz sredstava za sufinanciranje snositi samostalno iz vlastitih sredstava ili iz sredstava osiguranih iz drugih izvora; u izvorniku i na cd-u
16. Izjava Prijavitelja da subvencionirani iznos od strane Grada ne prelazi 30% investicije obnove; u izvorniku i na cd-u
17. Izjava Prijavitelja da je cjelokupni iznos subvencioniranih sredstava obvezan utrošiti na obnovu; u izvorniku i na cd-u
18. Izjava Prijavitelja da će u narednih 5 (pet) godina podatke o potrošnji svih energenata od dana potpisivanja Ugovora o dodjeli bespovratnih sredstava, jednom mjesečno dostavljati Gradu; u izvorniku i na cd-u
19. Izjava Prijavitelja o prihvaćanju općih uvjeta ovog Javnog natječaja i Pravilnika; u izvorniku i na cd-u
20. Izjava Prijavitelja da projektnim prijedlogom, odnosno provedbom istog neće doći do promjene vanjske vizure višestambene zgrade (primjerice boja fasade, boja krovnog pokrova) u odnosu na stanje prije početka obnove; u izvorniku i na cd-u

Grad zadržava pravo od odabranih kandidata zatražiti izvornike isprava ili javnobilježnički ovjerene preslike isprava koje su priložene u prijavi. U slučaju nepodnošenja ili nepravodobnog podnošenja izvornika ili javnobilježnički ovjerenih preslika Grad će isključiti takvog kandidata.

1. **PODNOŠENJE PROJEKTNOG PRIJEDLOG/ PRIJAVE**

**Članak 6.**

Projektni prijedlog predaje se u jednom zatvorenom paketu/omotnici isključivo preporučenom poštanskom pošiljkom ili osobnom dostavom na adresu:

GRAD BUJE- CITTA DI BUIE

Istarska 2

52 460 Buje

Na zatvorenom paketu/omotnici mora biti jasno naveden naziv Javnog natječaja: **„Javni natječaj za sufinanciranje projekata povećanja energetske učinkovitosti u višestambenim zgradama na području Grada Buje - ne otvarati“.**

Projektni prijedlozi dostavljeni na način različit od gore navedenog (npr.faksom ili e-poštom) ili dostavljeni na druge adrese biti će automatski isključeni.

Rok za dostavu prijava na ovaj Javni natječaj je **17. ožujka 2017. godine.**

Prijave na Javni natječaj i priloženi materijali se ne vraćaju, a podaci su podložni provjeri.

Nepotpune i neuredne prijave, kao i prijave podnesene protivno uvjetima ovog Javnog natječaja neće se razmatrati.

Potencijalni prijavitelji mogu za vrijeme trajanja Javnog natječaja kontinuirano postavljati pitanja. Postavljeno pitanje treba sadržavati potpis te jasnu referencu na Javni natječaj. Odgovori će biti upućeni natrag pošiljatelju pitanja u roku 7 dana od dana zaprimanja pošte na sljedeću adresu: bujevišestambene2017@gmail.com

­­­­­­

1. **POSTUPAK DODJELE**

**Članak 7.**

Postupak dodjele predstavlja sveobuhvatni postupak odabira projektnog prijedloga koji se sastoji od slijedećih faza postupka dodjele:

1. Zaprimanje projektne dokumentacije/Prijave
2. Administrativna provjera, provjera prihvatljivosti prijavitelja, provjera prihvatljivosti projekta
3. Kreiranje Neslužbene liste - Korisnika sredstava
4. Donošenje Odluke o financiranju

Postupak dodjele ne može trajati duže od 60 dana za pojedini projektni prijedlog, računajući od prvog sljedećeg dana od dana isteka roka za podnošenje projektnih prijedloga do dana donošenja Odluke o financiranju o predmetnom projektnom prijedlogu.

U opravdanim slučajevima Povjerenstvo može produžiti trajanje postupka dodjele za pojedine ili sve projektne prijedloge ovog postupka dodjele.

**Članak 8.**

Nužni uvjeti koji moraju biti ispunjeni u svrhu zaprimanja projektnog prijedloga propisani su Pravilnikom.

Ako bilo koji od gore navedenih uvjeta nije ispunjen, projektni prijedlog se isključuje iz postupka dodjele. Međutim u razmatranje će se uzeti i projektni prijedlozi koji ne ispunjavaju samo jedan od postavljenih uvjeta (npr.na pošiljci nisu naznačeni svi zahtijevani podaci o Prijavitelju ili podaci o Javnom natječaju), s time da svi uvjeti moraju biti zadovoljeni na način da, bez otvaranja pošiljke, postoje podaci na temelju kojih se jasno moglo dalje postupati.

U slučaju da projektni prijedlog nije predan u propisanom roku, isti se isključuje iz postupka dodjele.

**Članak 9.**

Administrativnu provjeru, provjeru prihvatljivosti prijavitelja, provjeru prihvatljivosti projekta, kao i provođenja postupka dodjele provoditi će Povjerenstvo za Javni natječaj za sufinanciranje projekata povećanja energetske učinkovitosti u višestambenim zgradama na Području Grada Buje-Buie ( u daljnjem tekstu: Povjerenstvo) koje će svojom Odlukom imenovati Gradonačelnik i koje će biti sastavljeno od 3 (tri) člana.

O radu Povjerenstva sastavlja se zapisnik. Povjerenstvo svoje Odluke donosi većinom imenovanog broja članova.

Tijekom administrativne provjere projektnog prijedloga, administrativni kriteriji te posljedično i administrativna provjera, po svojoj naravi ne ulaze u sadržaj i kvalitetu samog projekta, već se u procesu provjere postupa prema zadanim, jasnim i transparentnim pravilima, jednakima za sve prijavitelje, obazirući se samo i isključivo na postavljene administrativne zahtjeve.

Za projektni prijedlog provjerava se administrativna prihvatljivost putem utvrđivanja:

* da li je projektni prijedlog predan za odgovarajući Poziv na dostavu projektnih prijedloga
* da li je projektni prijedlog predan u roku
* da li je projektni prijedlog napisan na hrvatskom jeziku i latiničnom pismu
* da li je projektni prijedlog predan na propisanom mediju i u propisanom formatu
* da li je projektni prijedlog istovjetan u svim dostavljenim formatima (na cd-u i papirnatoj verziji pripadajućeg obrasca)
* da li je projektni prijedlog predan u dva primjerka (od čega je jedan izvornik, a jedan na cd-u)

**Članak 10.**

Po obradi svih pristiglih prijava Povjerenstvo će utvrditi Neslužbenu listu Korisnika sredstava koja će biti objavljena na Internetskim stranicama Provoditelja natječaja, te se šalje na adresu svim Podnositeljima prijava.

Prilikom ocjenjivanja pristiglih prijava od Podnositelja prijave može se osim dokumentacije koja čini sadržaj prijave na Natječaj zatražiti, po potrebi, dodatna dokumentacija koju je Podnositelj prijave na zahtjev dužan dostaviti u roku od 5 (pet) dana od dana primitka pisane obavijesti za dostavu dopune dokumentacije.

Podnositelji prijava imaju pravo žalbe na Neslužbenu listu – Korisnika sredstava koju moraju dostaviti Provoditelju natječaja kao preporučenu pošiljku s povratnicom ili istu predati osobno, u pisanom obliku, zatvorenoj omotnici s imenom i prezimenom, te adresom Podnositelja prijave u roku 5 (pet) dana od dana zaprimanja Neslužbene liste – Korisnika sredstava na adresu Provoditelja natječaja, s naznakom: Javni natječaj za sufinanciranje projekata povećanja energetske učinkovitosti u višestambenim zgradama na području Grada Buje-Buie - Žalba na neslužbenu listu – Korisnika sredstava.

Povjerenstvo u roku od 8 dana od dana isteka roka za žalbe utvrđuje Konačnu listu – Korisnika sredstava na temelju kojeg izvršno tijelo Provoditelja natječaja donosi Zaključak o utvrđivanju konačne liste (u tekstu: Zaključak) koji će Provoditelj natječaja objaviti na svojim internetskim stranicama.

**Članak 11.**

Prije donošenja Odluke o financiranju Povjerenstvo provjerava je li došlo do promjena ili okolnosti koje bi može bitno odgodile uvrštavanje projektnog prijedloga u Odluku o financiranju ili utjecale na ispravnost dodjele.

Odluka o financiranju se donosi za projektne prijedloge koji su udovoljili svim kriterijima u prethodnim fazama postupka dodjele, a do iscrpljivanja raspoloživih sredstava.

Konačni odabir korisnika sufinanciranja vrši se prema redoslijedu zaprimanja projektni prijedloga/Prijava, a do iskorištenja sredstava iz čl.1 ovog Javnog natječaja. Prednost pri odabiru ima ranije zaprimljena prijava.

Prijavitelju nije dozvoljeno dostavljati ispravke ili dopune projektne dokumentacije na vlastitu inicijativu nakon predaje projektnog prijedloga

Do trenutka potpisivanja Ugovora o dodjeli bespovratnih sredstava, u bilo kojoj fazi postupka dodjele, Prijavitelj pisanom obaviješću upućenom Gradu Buje može povući svoj projektni prijedlog.

1. **POTPISIVANJE UGOVORA O DODJELI BESPOVRATNIH SREDSTAVA**

**Članak 12.**

Prije potpisivanja Ugovora, Prijavitelj/Korisnik mora dostaviti Izjavu, potpisanu od strane ovlaštene sobe kojom potvrđuje u odnosu na podatke dostavljene u projektnom prijedlogu da nisu nastupile značajnije promjene koje bi utjecale na ispravnost dodjele, te da su provedbeni kapaciteti ostali nepromijenjeni.

1. **OBJAVA REZULTATA JAVNOG NATJEČAJA**

**Članak 13.**

Popis korisnika s kojima je potpisan Ugovor o dodjeli bespovratnih sredstava zajedno s iznosom dodijeljenih bespovratnih sredstava biti će objavljen na internetskoj stranici Grada www.buje.hr u roku 8 dana od dana potpisa zadnjeg Ugovora.

1. **ODREDBE KOJE SE ODNOSE NA PROVEDBU PROJEKTA**

**Članak 14.**

Razdoblje provedbe projekta je 1 (jednu) godinu od dana sklapanja Ugovora o dodjeli bespovratnih sredstava.

Korisnici sredstava kod kojih se prilikom kontrole (terenske, dokumentacije i sl.) utvrdi nenamjensko trošenje sredstava biti će dužni vratiti dodijeljenja sredstva; ukoliko korisnici ne izvrše sve obveze preuzete Ugovorom o dodjeli bespovratnih sredstava, prijavnim obrascem, ovim Javnim natječajem i dokumentacijom koja je sastavni dio ovog Javnog natječaja, Grad Buje ima pravo zatražiti povrat nenamjenski, odnosno neopravdano iskorištenih sredstava.

1. **OSTALE INFORMACIJE**

**Članak 15.**

Ovaj Javni natječaj objavljen je na Internet stranicama Grada Buje www.buje.hr i na oglasnoj ploči Grada Buje-Buie.

Svi dokumenti (Prilozi) koji su sastavni dio ovog Javnog natječaja mogu se preuzeti na Internet stranicama Grada Buje i u uredovno radno vrijeme u Upravnom odjelu za komunalne djelatnosti Grada Buje-Buie.

Dostavljanjem dokumentacije na ovaj Javni natječaj, Prijavitelj daje odobrenje Gradu Buje-Buie da osnovne podatke o Prijavitelju i projektu objavi na službenim internetskim stranicama, te u drugim izvještajima.

 **GRADONAČELNIK**

 **EDI ANDREAŠIĆ**